b'\n_START_ARTICLE_\nKratek vzlet in pristanek\n_START_PARAGRAPH_\nSTOL je okraj\xc5\xa1ava za angle\xc5\xa1ki izraz Short Take-Off and Landing (dobesedno\xc2\xa0\xc2\xbbkratek vzlet in pristanek\xc2\xab). Ozna\xc4\x8duje letalo, ki lahko vzleta in pristaja na zelo kratkih stezah. Po Natovi definiciji, v veljavi od leta 1964, je STOL (d\xc3\xa9collage et atterrissage courts) sposobnost letala, da se dvigne za 15 m v 450 m od vzleta, oz. pristane v 450 m po preletu 15 m visoke prepreke._NEWLINE_Dol\xc5\xbeina, ki jo letalo potrebuje za vzlet, je odvisna od minimalne hitrosti leta. Pri konstruiranju tak\xc5\xa1nih letal posve\xc4\x8dajo veliko pozornosti zmanj\xc5\xa1anju te dol\xc5\xbeine. Za dosego tega cilja mora imeti letalo veliko razmerje mo\xc4\x8d/te\xc5\xbea in nizek zra\xc4\x8dni upor. Za pristanek pove\xc4\x8dajo zra\xc4\x8dni upor z uporabo zakrilc, ki zmanj\xc5\xa1ajo hitrost leta, in letom po\xc5\xa1evno proti stezi, na tleh pa z mo\xc4\x8dnimi zavorami._NEWLINE_Mnogo STOL-letal je prirejenih za pristajanje in vzletanje na grobem terenu, uporabljajo jih za oskrbovanje odro\xc4\x8dnih krajev, kjer ni urejenih vzletno-pristajalnih stez, in so pogosto tudi obdani z gozdom ali visokimi hribi. Opremijo jih bodisi z velikimi kolesi, bodisi s sanmi ali plovci. Dobro STOL-letalo ima nizko hitrost leta pri nespremenjeni nosilnosti. Zato imajo za svojo velikost zelo velika krila. Sposobnost preva\xc5\xbeanja te\xc5\xbekega tovora je pomembna, ker predstavljajo tak\xc5\xa1na letala glavni na\xc4\x8din prevoza tovora in potnikov do odro\xc4\x8dnih naselij, npr. v Afri\xc5\xa1ki divjini, na Aljaski in severu Kanade._NEWLINE_Letali\xc5\xa1\xc4\x8da, prilagojena za STOL-letala, imajo po navadi eno samo kratko vzletno-pristajalno stezo. Eno takih je londonsko letali\xc5\xa1\xc4\x8de.'